**Predkladacia správa**

Ministerstvo financií Slovenskej republiky predkladá návrh zákona, ktorým sa mení
a dopĺňa zákon č. 222/2004 Z. z. o dani z pridanej hodnoty v znení neskorších predpisov, ako iniciatívny materiál.

Primárnym cieľom predkladaného návrhu je prebrať do zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) smernicu Rady (EÚ) 2020/284 z 18. februára 2020, ktorou sa mení smernica 2006/112/ES, pokiaľ ide o zavedenie určitých požiadaviek na poskytovateľov platobných služieb. Aj keď Slovenskej republike vyplýva povinnosť prijať a uverejniť zákon potrebný na dosiahnutie súladu s touto smernicou do 31. decembra 2023, vzhľadom na potrebné úpravy informačných systémov dotknutých subjektov a finančnej správy, ako aj na iné súvisiace zmeny, je vhodné prijať potrebné zmeny a doplnenia  zákona o DPH v dostatočnom časovom predstihu.

Zmenami a doplnením zákona o DPH dôjde k zavedeniu harmonizovaných pravidiel, ktoré slúžia na boj proti daňovým podvodom v oblasti cezhraničného elektronického obchodu, ako aj na kontrolu správnosti výšky priznanej dane. Vybraná skupina poskytovateľov platobných služieb bude povinná viesť za každý kalendárny štvrťrok dostatočne podrobné záznamy o príjemcoch platieb a o cezhraničných platbách v súvislosti s platobnými službami, ktoré poskytujú, a zároveň tieto záznamy následne sprístupniť Finančnému riaditeľstvu SR. Vzhľadom na veľký objem informácií a ich citlivosť z hľadiska ochrany osobných údajov budú poskytovatelia platobných služieb povinní uchovávať záznamy v súvislosti s cezhraničnými platbami počas troch kalendárnych rokov.

 Zároveň sú sprecizované niektoré ustanovenia zákona o DPH za účelom ich prispôsobenia požiadavkám aplikačnej praxe, ako aj znižovania administratívnych povinností zdaniteľných osôb. Upravuje sa tiež povinnosť dodávateľa opraviť odpočítanú daň po uplynutí určenej lehoty po splatnosti záväzku, pričom tejto povinnosti následne zodpovedá oprávnenie dodávateľa opraviť základ dane v dôsledku nevymožiteľnej pohľadávky.

 Návrh zákona má pozitívny aj negatívny vplyv na rozpočet verejnej správy, pozitívny a negatívny vplyv na podnikateľské prostredie, pozitívny vplyv na informatizáciu spoločnosti, a nebude mať sociálne vplyvy, vplyvy na životné prostredie, služby verejnej správy pre občana a ani na manželstvo, rodičovstvo a rodinu.

Návrh zákona nemá byť predmetom vnútrokomunitárneho pripomienkového konania.

Predkladaný návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu. Návrh zákona sa predkladá na rokovanie Legislatívnej rady vlády SR bez rozporov.

 Účinnosť návrhu zákona sa navrhuje od 1. januára 2023, okrem čl. I bodov 20 a 30, ktorých účinnosť sa navrhuje 1. januára 2024.